|  |  |  |  |
| --- | --- | --- | --- |
| Asociacijai „Lietuvos tėvų forumas“ | 2021-09- | Nr. | (10.2.3.4Mr-411) 10- |
| Į 2021-09-02 | Nr. 202109021 | |
|  |  |  |

**DĖL KREIPIMOSI**

Lietuvos Respublikos sveikatos apsaugos ministerija gavo Jūsų 2021 m. rugsėjo 2 d. kreipimąsi Nr. 202109021, kuriuo išreiškiama pozicija dėl naujų mokslo metų.

Dėkojame už Jūsų išreikštą nuomonę.

Pritariame, kad kontaktinis ugdymas labiausiai atitinka vaiko interesus. Šią poziciją palaiko ir kompetentingos tarptautinės organizacijos. Pasaulio sveikatos organizacija (toliau – PSO), Jungtinių Tautų Vaikų fondas, Jungtinių Tautų Švietimo, mokslo ir kultūros organizacija, kitos organizacijos pabrėžia kontaktinio mokinių ugdymo svarbą. Įrodyta, kad mokyklų uždarymas kenkia vaikų sveikatai, gerovei ir ugdymo rezultatams. Tačiau tam, kad būtų užtikrintas saugus ugdymas švietimo įstaigose turi būti įgyvendinamos COVID-19 ligos (koronaviruso infekcijos) plitimo riziką mažinančios priemonės. Mokinių srautų valdymas ir kontaktų ribojimas, kaukių dėvėjimas, higienos reikalavimų laikymasis, vėdinimo užtikrinimas yra pagrindinės COVID-19 ligos (koronaviruso infekcijos) valdymui mokyklose taikomos ir PSO, Europos ligų profilaktikos ir kontrolės centro rekomenduojamos priemonės[[1]](#footnote-1)[[2]](#footnote-2). Veiksmingiausia kai COVID-19 ligos (koronaviruso infekcijos) plitimo riziką mažinančios prevencijos priemonės yra įgyvendinamos kompleksiškai.

Šiuo metu, įgyvendinant Lietuvos Respublikos Vyriausybės 2020 m. vasario 26 d. nutarimą Nr. 152 „Dėl valstybės lygio ekstremalios situacijos paskelbimo“ (toliau – Nutarimas), būtinos sąlygos bendrojo ugdymo, neformaliojo vaikų švietimo organizavimui šalyje nustatytos Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. birželio 30 d. sprendimu Nr. V-1552 „Dėl pradinio, pagrindinio ir vidurinio ugdymo organizavimo būtinų sąlygų“, Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. kovo 5 d. sprendimu Nr. V-465 „Dėl neformaliojo vaikų švietimo organizavimo būtinų sąlygų“. Nustatant ugdymo įstaigose taikomas prevencijos priemones atsižvelgta į tarptautinių organizacijų rekomendacijas.

Taip pat siekiant kuo anksčiau ugdymo įstaigose identifikuoti COVID-19 liga (koronaviruso infekcija) užsikrėtusius asmenis ir tokiu būdu stabdyti tolimesnį viruso plitimą ugdymo įstaigoje Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. rugpjūčio 24 d. sprendimu Nr. V-1927 „Dėl pavedimo organizuoti, koordinuoti ir vykdyti testavimą ugdymo įstaigose“ sudaryta galimybė ikimokyklinio, priešmokyklinio, pradinio, pagrindinio, vidurinio ugdymo programas bei pirminį profesinį mokymą vykdančiose ugdymo įstaigose vykdyti profilaktinį testavimą. Mokinių dalyvavimas testavime yra savanoriškas.

Vadovaujantis Lietuvos Respublikos Vyriausybės 1999 m. gegužės 7 d. nutarimu Nr. 544 „Dėl Darbų ir veiklos sričių, kuriose leidžiama dirbti darbuotojams, tik iš anksto pasitikrinusiems ir vėliau periodiškai besitikrinantiems, ar neserga užkrečiamosiomis ligomis, sąrašo, Darbų ir veiklos sričių, kuriose leidžiama dirbti darbuotojams, pasitikrinusiems ir (ar) periodiškai besitikrinantiems, ar neserga užkrečiamąja liga, dėl kurios yra paskelbta valstybės lygio ekstremalioji situacija ir (ar) karantinas, sąrašo ir šių darbuotojų sveikatos tikrinimosi tvarkos patvirtinimo“, švietimo paslaugas ir veiklą vykdantys darbuotojai, turintys tiesioginį kontaktą darbo funkcijų atlikimo ar veiklos vykdymo vietoje su kitais asmenimis, privalo prieš pradėdami dirbti ir (ar) vykdyti veiklą ir (ar) atnaujindami veiklą po veiklos draudimų ar ribojimų panaikinimo ir periodiškai tikrintis, ar neserga užkrečiamąja liga, dėl kurios yra paskelbta valstybės lygio ekstremalioji situacija ir (ar) karantinas. Darbuotojų, kurie privalo pasitikrinti, sveikatos patikrinimai finansuojami valstybės biudžeto lėšomis, skirtomis užkrečiamosios ligos, dėl kurios yra paskelbta valstybės lygio ekstremalioji situacija ir (ar) karantinas, padariniams šalinti.

Siekiant valdyti COVID-19 ligos (koronaviruso infekcijos) pandemiją taip pat taikoma viena efektyviausių visuomenės sveikatos priemonių – skiepijimas. Imunizacija skiepijant yra geriausia mūsų apsauga nuo užkrečiamųjų ligų, kurioms galima užkirsti kelią. Siekiant apsaugoti gyventojų sveikatą nuo COVID-19 ligos (koronaviruso infekcijos) pandemijos keliamos grėsmės, šiuo metu šalyje vykdomas gyventojų skiepijimas valstybės biudžeto lėšomis įsigyta COVID-19 ligos (koronaviruso infekcijos) vakcina. Vadovaujantis 2020 m. gruodžio 23 d. įsakymo Nr. V-2997 „Dėl Gyventojų skiepijimo valstybės biudžeto lėšomis įsigyjama COVID-19 ligos (koronaviruso infekcijos) vakcina organizavimo tvarkos aprašo patvirtinimo“ 6 punktu, skiepijimas COVID-19 vakcina vykdomas vadovaujantis savanoriškumo principu (skiepijami tik to norintys asmenys).

Kartu pažymime, kad paciento teises ir pareigas, paciento atstovavimo ypatumus reglamentuoja Lietuvos Respublikos pacientų teisių ir žalos sveikatai atlyginimo įstatymas (toliau – Pacientų įstatymas). Pacientų įstatymo 14 straipsnio 1 dalyje nustatyta, kad pacientui nuo 16 metų sveikatos priežiūros paslaugos teikiamos tik su jo sutikimu, išskyrus būtinosios medicinos pagalbos paslaugų teikimo atvejus, kai pacientas negali savo valios išreikšti pats, o 14 straipsnio 2 dalyje – kad nepilnamečiam pacientui iki 16 metų sveikatos priežiūra teikiama tik su jo atstovų sutikimu, išskyrus būtinosios medicinos pagalbos paslaugų teikimo atvejus. Pacientų įstatymo 161 straipsnio 1 dalis numato, kad laikoma, kad savanoriškai į sveikatos priežiūros įstaigą ar kitą sveikatos apsaugos ministro nustatytus reikalavimus atitinkančią skiepijimo vietą skiepytis nuo užkrečiamosios pandemiją sukėlusios ligos, dėl kurios yra paskelbta valstybės lygio ekstremalioji situacija ir (ar) karantinas, atvykęs pacientas yra informuotas ir sutinka, kad jis būtų paskiepytas, jeigu sveikatos priežiūros įstaiga arba asmenys, atsakingi už kitos sveikatos apsaugos ministro nustatytus reikalavimus atitinkančios skiepijimo vietos įrengimą, yra užtikrinę, kad visa būtina informacija pacientui būtų suteikta (prieinama) jo buvimo ar lankymosi šioje įstaigoje arba kitoje sveikatos apsaugos ministro nustatytus reikalavimus atitinkančioje skiepijimo vietoje metu, o šios įstaigos darbuotojai arba asmenys, dirbantys kitoje sveikatos apsaugos ministro nustatytus reikalavimus atitinkančioje skiepijimo vietoje, atsakytų į visus paciento klausimus, susijusius su šia informacija. Atsižvelgiant į minėtas Pacientų įstatymo nuostatas, nepilnametis iki 16 metų skiepytis nuo užkrečiamosios pandemiją sukėlusios ligos, dėl kurios yra paskelbta valstybės lygio ekstremalioji situacija ir (ar) karantinas, gali tik su atstovų (tėvų, globėjų) sutikimu, t. y. skiepytis turi atvykti su savo atstovais.

Lietuvos Respublikos farmacijos įstatyme vaistinių preparatų reklama siejama su informacija apie konkretaus gamintojo konkretaus pavadinimo vaistinius preparatus, kuria siekiama skatinti vaistinio preparato skyrimą, tiekimą, pardavimą ar vartojimą. Todėl visuomenės informavimo priemonėse ir kitose vietose (įskaitant mokyklas) skleidžiama objektyvi informacija visuomenei apie skiepijimosi naudą neįvardinant konkrečių vakcinų ir neraginant skiepytis viena ar kita vakcina nelaikytina vaistinių preparatų reklama ir nepažeidžia Farmacijos įstatymo nuostatų.

Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“ (Lietuvos Respublikos Vyriausybės 2021 m. rugpjūčio 11 d. nutarimo Nr. 651 redakcija) (toliau – Nutarimas) buvo įtvirtinta, kad dauguma kontaktinių paslaugų, taip pat ir aukštojo mokslo studijos, nuo 2021 m. rugsėjo 13 d. gali būti teikiamos tik asmenims, atitinkantiems Nutarimu nustatytus kriterijus. Vadovaujantis Nutarimo 3.2.1.2 papunkčiu, aukštojo mokslo studijose kontaktiniu būdu gali dalyvauti asmenys, atitinkantys vieną iš Nutarimo 3.1.1.1–3.1.1.3 papunkčiuose nurodytų kriterijų (t. y. asmenys yra pasiskiepiję viena iš COVID-19 ligos (koronaviruso infekcijos) vakcinų; persirgę COVID-19 liga (koronaviruso infekcija); turintys neigiamą SARS-CoV-2 PGR tyrimo arba greitojo SARS-CoV-2 antigeno testo COVID-19 ligai (koronaviruso infekcijai) nustatyti, atlikto ne anksčiau nei prieš 48 valandas (skaičiuojant nuo ėminio paėmimo momento), rezultatą). Taip pat pereinamuoju laikotarpiu, iki 2021 m. spalio 16 d., aukštojo mokslo studijose kontaktiniu būdu gali dalyvauti asmenys, kuriems profilaktinis tyrimas COVID-19 ligai (koronaviruso infekcijai) diagnozuoti atliekamas ne dažniau kaip kas 7 dienas ir ne rečiau kaip kas 10 dienų nuo paskutinio tyrimo atlikimo. Šie sprendimai buvo priimti atsižvelgus į nepalankią COVID-19 ligos (koronaviruso infekcijos) epidemiologinę situaciją ir Lietuvoje sparčiai plintančią pavojingą koronaviruso delta atmainą, nepakankamas skiepijimo apimtis bei siekiant užtikrinti, kad su COVID-19 susijusios hospitalizacijos netrikdytų kitų sveikatos priežiūros paslaugų teikimo, taip pat apsaugoti negalinčias skiepytis dėl sveikatos būklės ar dėl amžiaus ribojimų gyventojų grupes. Atkreiptinas dėmesys, kad aukštojo mokslo studijose dalyvauja suaugę asmenys.

Keičiantis epidemiologinei situacijai taikomos COVID-19 ligos (koronaviruso infekcijos) prevencijos priemonės nuolatos peržiūrimos, įvertinant naujausią prieinamą informaciją ir mokslo įrodymus.

Sveikatos apsaugos viceministrė Aušra Bilotienė Motiejūnienė

G. Namajūnaitė, tel. (8 5) 205 5294, el. p. [giedre.namajunaite@sam.lt](mailto:vardas.pavarde@sam.lt)

1. https://apps.who.int/iris/bitstream/handle/10665/344503/WHO-EURO-2021-3169-42927-59948-eng.pdf?sequence=1&isAllowed=y [↑](#footnote-ref-1)
2. https://www.ecdc.europa.eu/sites/default/files/documents/COVID-19-in-children-and-the-role-of-school-settings-in-transmission-second-update.pdf [↑](#footnote-ref-2)